钦定古今图书集成/明伦汇编/家范典/第062卷 > 明曹端夜行烛 > 《兄弟》
## 钦定古今图书集成/明伦汇编/家范典/第062卷 > 明曹端夜行烛 > 《兄弟》

《诗》曰：“凡今之人，莫如兄弟。”盖兄弟本一气而分形，乃
同胞共乳。是则举世之人，岂有如兄弟之至亲哉？今
人多昵妻子之爱，忘兄弟之亲，小则阋墙斗狠，大则
分门割户。侧目相视，如仇如敌；切齿相恨，如狼如虎。
伤一气之和，为众人之耻。惟我家严深，恶于此端。请
略述古人明兄弟之亲，破流俗之惑者，以为垂训之
助云。

端尝于兄弟聚会之时，从容言曰：“兄弟，天合者也；夫
妻，人合者也。今人有兄弟分居，未闻有夫妇分居者
焉，是则疏天合而亲人合者也”，岂非惑之甚哉！然其
妻果有贞静专一之德，生则同室，死则同穴，犹与兄
弟有轻重亲疏之不同，况无礼无义、不贞不节之妇，
夫死而又适他人，不惟玷己之身，又且辱夫之行，有
识君子，何若与兄与弟相亲相爱，以笃吾天合之好。
生则同乐于一门之内，死则同乐于一坟之中，岂不
美乎？况人之生死离合，朝不虑夕。古人言：“人活一世
七十稀”，且以七十为期。除幼小无知及疾病违离外，
兄弟齐会同欢，不能以十年，况未及七十而死者乎？
“且家严兄弟四人，今只有一人在，咱兄弟六人。明年
今日。未知谁在。”因作诗以讽之。辞虽鄙野。心则真诚。
念之哉。